પોતાના જ્ઞાનના પુસ્તકોને સરસ્વતીદેવી સમક્ષ આસાન પર મૂકી તેનું પૂજન કરવું જોઈએ. ‘હે સર્વ જગતના સિદ્ધ અને જ્ઞાની પુરુષો, મને જ્ઞાન પામવામાં મદદ કરો, હું વિદ્યાની દેવી સરસ્વતીદેવીને ભાવપૂર્વક વંદન કરું છું, મારું જ્ઞાનાવરણીય કર્મ ક્ષય થાય અને હું જ્ઞાનનો સાર પામું તેવી ભાવપૂર્વક નમ્ર અર્ચના કરું છું.’ આ પ્રમાણે મનમાં સંકલ્પ કરીને ભાવપૂર્વક પાંચવાર વંદન કરવા. ‘ઓમ એં હ્રીં સરસ્વત્યે નમઃ’ કે ‘ઓમ એં હ્રીં નમઃ’ના જાપ કરવા. આ મંત્રોની પાંચ માળા કરવી, પૂજા દરમ્યાન વાત કે અન્ય કંઈપણ બોલવું નહિ. પોતાના પુસ્તકોને સાક્ષાત જ્ઞાનનું સ્વરૂપ માની, તેની પાંચ પ્રદક્ષિણા કરવી. દિવસ દરમ્યાન ઉપવાસ રાખી શકાય. જ્ઞાનની ચીજો જેવી કે, પેન્સિલ, પેન, નોટ, ચોપડા વગેરેનું વિદ્યાર્થીઓમાં વિતરણ કરવું. નાના બાળકોને જ્ઞાનપંચમીના દિવસે સવારે મંત્ર લેખન કરાવી અને સરસ્વતીદેવીને વંદન કરવાથી તેમના શુભકર્મોમાં વૃદ્ધિ થાય છે અને તેઓ વધુ મેઘાવી બને તેના આશીર્વાદ પ્રાપ્ત કરે છે.